
Uznesenie Mestský súd Bratislava IV v spore žalobcu: Univerzitná nemocnica Bratislava, so sídlom Pažítková 4, Bratislava – Ružinov, IČO: 31 813 861, proti žalovanej: A. B., nar. XX.XX.XXXX, bytom C. XXXX/X, D., o zaplatenie 213,14 € s príslušenstvom, takto rozhodol: I. Platobný rozkaz č. k. 30C/4/2026-10 vydaný tunajším súdom dňa 02. februára 2026 sa zrušuje. II. Súd konanie z a s t a v u j e. III. Žiadna zo strán sporu nemá právo na náhradu trov konania. odôvodnenie: 1.Žalobca sa žalobou doručenou tunajšiemu súdu dňa 13. januára 2026 domáhal proti žalovanej zaplatenia sumy 213,14 € s úrokom z omeškania v sadzbe 8 % ročne zo sumy 189,71 € od 19.02.2023 do zaplatenia, s úrokom z omeškania v sadzbe 8 % ročne zo sumy 23,43 € od 19.02.2023 do zaplatenia. Súd vo veci rozhodol platobným rozkazom č. k. 30C/4/2026-10 zo dňa 02. februára 2026 a pretože vydaný platobný rozkaz nebolo možné žalovanej doručiť do vlastných rúk, súd ho v zmysle § 266 ods. 3 CSP zrušil. 2. Lustráciou v Registri obyvateľov súd zistil, že žalovaná dňa XX. XXXXXXXX XXXX zomrela. Súd z uznesenia Mestského súdu Bratislava IV č. k. 14D/217/2026-13 zo dňa 16. apríla 2026, právoplatného dňa 07. mája 2026 zistil, že dedičské konanie po zomrelej žalovanej bolo zastavené, nakoľko nezanechala žiadny majetok. 3. Podľa § 61 CSP procesnú subjektivitu má ten, kto má spôsobilosť na práva a povinnosti; inak len ten, komu ju zákon priznáva. 4. Podľa § 7 ods.2 veta prvá Občianskeho zákonníka smrťou táto spôsobilosť zanikne. 5. Podľa § 62 CSP ak strana nemá procesnú subjektivitu, súd konanie zastaví. 6. Podľa § 161 ods. 1 CSP ak tento zákon neustanovuje inak, súd kedykoľvek počas konania prihliada na to, či sú splnené podmienky, za ktorých môže konať a rozhodnúť (ďalej len "procesné podmienky"). 7. Podľa § 161 ods. 2 CSP ak ide o nedostatok procesnej podmienky, ktorý nemožno odstrániť, súd konanie zastaví. 8. Podľa § 63 ods. 1 CSP ak strana zomrie počas konania skôr, ako sa konanie právoplatne skončí, súd posúdi podľa povahy sporu, či má konanie zastaviť, alebo či v ňom môže pokračovať. 9. Podľa § 257 CSP výnimočne súd neprizná náhradu trov konania, ak existujú dôvody hodné osobitného zreteľa. 10. Spôsobilosť žalovanej mať práva a povinnosti a tým aj spôsobilosť byť stranou sporu a procesná spôsobilosť zanikla smrťou dňa 25. februára 2026 a keďže dedičské konanie po zomrelej žalovanej bolo zastavené uznesením Mestského súdu Bratislava IV č. k. XXX/XXX/XXXX-XX zo dňa 16. apríla 2026, právoplatného dňa 07. mája 2026, t.j. nedošlo k nadobudnutiu majetku dedičmi poručiteľky, nie
sú dedičia, ktorí by pokračovali v konaní na strane žalovanej a preto súd dospel k názoru, že v konaní nie je možné pokračovať. 11. Nedostatok procesnej spôsobilosti strany sporu – žalovanej je neodstrániteľným nedostatkom podmienok konania a preto súd konanie v zmysle ustanovenia § 62 CSP zastavil. 12. O trovách konania súd rozhodol podľa § 257 CSP a žiadnej zo strán nepriznal nárok na náhradu trov konania, nakoľko konanie muselo byť zastavené z dôvodu, že žalovaná zomrela bez právneho nástupcu. Poučenie: Proti tomuto rozhodnutiu možno podať odvolanie na Mestskom súde Bratislava IV do 15 dní odo dňa jeho doručenia. V odvolaní sa okrem toho, ktorému súdu je určené, kto ho robí, ktorej veci sa týka (vrátane uvedenia spisovej značky konania), čo sa ním sleduje, a podpisu uvedie aj to, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne a čoho sa odvolateľ domáha.

